Απόφαση της Επιτροπής

της 15ης Απριλίου 2002

περί αναθέσεως, σε εκτελεστικούς φορείς, της διαχείρισης της κοινοτικής ενίσχυσης για τα προενταξιακά μέτρα, στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Τσεχίας κατά την προενταξιακή περίοδο

(2002/298/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1266/1999, της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και για την τροποποίηση του κανονισμού (ΕΟΚ) αριθ. 3906/1989(1), και ιδίως το άρθρο 12 παράγραφος 2,

τον κανονισμό (ΕΚ) αριθ. 2222/2000 της Επιτροπής, της 7ης Ιουνίου 2000, σχετικά με τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της κεντρικής και ανατολικής Ευρώπης κατά την προενταξιακή περίοδο(2), όπως τροποποιήθηκε από τον κανονισμό (ΕΚ) αριθ. 2252/2001(3), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο(4), όπως τροποποιήθηκε τελευταία από τον κανονισμό (ΕΚ) αριθ. 2500/2001(5), εγκρίθηκε με την απόφαση Ε(2000) 3105 τελικό της Επιτροπής, της 26ης Οκτωβρίου 2000, ένα πρόγραμμα για τη γεωργία και την αγροτική ανάπτυξη, για τη Δημοκρατία της Τσεχίας.

(2) Η κυβέρνηση της Δημοκρατίας της Τσεχίας και η Επιτροπή, ενεργώντας για λογαριασμό της Ευρωπαϊκής Κοινότητας, υπέγραψαν στις 5 Φεβρουαρίου 2001 την πολυετή χρηματοδοτική συμφωνία που θεσπίζει το τεχνικό, νομικό και διοικητικό πλαίσιο για την εκτέλεση του προγράμματος Sapard.

(3) Ο κανονισμός (ΕΚ) αριθ. 1266/1999 προβλέπει ότι είναι δυνατόν να γίνει παρέκκλιση από την απαίτηση της εκ των προτέρων έγκρισης που αναφέρεται στο άρθρο 12 παράγραφος 1, με βάση μια κατά περίπτωση ανάλυση της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά. Ο κανονισμός (ΕΚ) αριθ. 2222/2000 προβλέπει λεπτομερείς κανόνες για τη διενέργεια της εν λόγω ανάλυσης.

(4) Η αρμόδια αρχή της Δημοκρατίας της Τσεχίας έχει αναθέσει στον οργανισμό Sapard, την υλοποίηση των μέτρων "Επενδύσεις σε γεωργικές εκμεταλλεύσεις", "Βελτίωση της μεταποίησης και εμπορίας των γεωργικών και αλιευτικών προϊόντων", "Βελτίωση των διαρθρώσεων για τους ελέγχους της ποιότητας των τροφίμων και για την προστασία των καταναλωτών", "Έγγειος βελτίωση και αναδασμός", "Αναμόρφωση και ανάπτυξη χωριών και αγροτικές υποδομές", "Ανάπτυξη και διαφοροποίηση οικονομικών δραστηριοτήτων για τη δημιουργία πολλαπλών δραστηριοτήτων και εναλλακτικών πηγών εισοδήματος", "Τεχνική βοήθεια" όπως ορίζεται στο πρόγραμμα για τη γεωργία και την αγροτική ανάπτυξη, το οποίο εγκρίθηκε με την απόφαση Ε(2000) 3105 τελικό για τη Δημοκρατία της Τσεχίας. Στη διεύθυνση δημοσίου ταμείου του Υπουργείου Οικονομικών έχει ανατεθεί η άσκηση των χρηματοοικονομικών καθηκόντων στο πλαίσιο της υλοποίησης του προγράμματος Sapard.

(5) Σύμφωνα με τον κανονισμό (ΕΚ) αριθ. 1266/1999 και τον κανονισμό (ΕΚ) αριθ. 2222/2000, η Επιτροπή έχει προβεί σε ανάλυση της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά και έχει αναγνωρίσει, για την εφαρμογή των προαναφερθέντων μέτρων, ότι η Δημοκρατία της Τσεχίας πληροί τις διατάξεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000 και τους ελάχιστους όρους που παρατίθενται στο παράρτημα του κανονισμού (ΕΚ) αριθ. 1266/1999.

(6) Συγκεκριμένα ο οργανισμός Sapard έχει εφαρμόσει ικανοποιητικά τα ακόλουθα βασικά κριτήρια διαπίστευσης: γραπτές διαδικασίες, διαχωρισμός καθηκόντων, έλεγχοι πριν από την έγκριση του έργου και πριν από την πληρωμή, διαδικασίες πληρωμής, λογιστικές διαδικασίες, ασφάλεια μηχανογραφικών συστημάτων, εσωτερικός έλεγχος και, όπου κρίνεται σκόπιμο, διατάξεις για τις δημόσιες συμβάσεις.

(7) Την 1η Φεβρουαρίου 2002, οι αρχές της Τσεχίας υπέβαλαν κατάλογο των επιλέξιμων δαπανών, σύμφωνα με το άρθρο 4 παράγραφος 1 τμήμα Β της πολυετούς χρηματοδοτικής συμφωνίας, χωρίς αυτό να προκαλέσει αντιρρήσεις από την Επιτροπή.

(8) Το Υπουργείο Οικονομικών, διεύθυνση δημόσιου ταμείου έχει εφαρμόσει ικανοποιητικά τα ακόλουθα κριτήρια για τη διεκπεραίωση των χρηματοδοτικών λειτουργιών στο πλαίσιο της υλοποίησης του προγράμματος Sapard για τη Δημοκρατία της Τσεχίας: διαδρομή ελέγχου, διαχείριση χρηματικών διαθεσίμων, είσπραξη κονδυλίων, εκταμίευση στους δικαιούχους, ασφάλεια μηχανογραφικών συστημάτων και εσωτερικός έλεγχος.

(9) Είναι επομένως σκόπιμο να αρθεί η απαίτηση της εκ των προτέρων έγκρισης, που αναφέρεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί στον οργανισμό sapard και στο Υπουργείο Οικονομικών, διεύθυνση δημόσιου ταμείου της Δημοκρατίας της Τσεχίας, η διαχείριση της ενίσχυσης σε αποκεντρωμένη βάση.

(10) Ωστόσο, δεδομένου ότι οι έλεγχοι που διεξήγαγε η Επιτροπή βασίζονται σε ένα επιχειρησιακό σύστημα το οποίο όμως δεν λειτουργεί ακόμη, ενδείκνυται επομένως να ανατεθεί η διαχείριση του προγράμματος Sapard στη Δημοκρατία της Τσεχίας και στο Υπουργείο Οικονομικών, διεύθυνση δημόσιου ταμείου, σε προσωρινή βάση.

(11) Η πλήρης ανάθεση της διαχείρισης του προγράμματος Sapard προβλέπεται μόνο εφόσον θα έχουν διεξαχθεί επιπλέον έλεγχοι, για να διασφαλιστεί ότι το σύστημα λειτουργεί ικανοποιητικά και θα έχουν εφαρμοστεί οι συστάσεις που ενδέχεται να εκδώσει η Επιτροπή, όσον αφορά την ανάθεση της διαχείρισης της ενίσχυσης στον οργανισμό Sapard και στο Υπουργείο Οικονομικών, διεύθυνση δημόσιου ταμείου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Αίρεται η απαίτηση της εκ των προτέρων έγκρισης, εκ μέρους της Επιτροπής, της επιλογής των σχεδίων και της ανάθεσης δημοσίων έργων από την Δημοκρατία της Τσεχίας.

Άρθρο 2

Η διαχείριση του προγράμματος Sapard ανατίθεται σε προσωρινή βάση:

1. στον οργανισμό Sapard της Δημοκρατίας της Τσεχίας, Tesnov 17, 117 05 Πράγα 1, για την υλοποίηση των μέτρων "Επενδύσεις σε γεωργικές εκμεταλλεύσεις", "Βελτίωση της μεταποίησης και εμπορίας των γεωργικών και αλιευτικών προϊόντων", "Βελτίωση των διαρθρώσεων για τους ελέγχους της ποιότητας των τροφίμων και για την προστασία των καταναλωτών", "Έγγειος βελτίωση και αναδασμός", "Αναμόρφωση και ανάπτυξη χωριών και αγροτικές υποδομές", "Ανάπτυξη και διαφοροποίηση οικονομικών δραστηριοτήτων για τη δημιουργία πολλαπλών δραστηριοτήτων και εναλλακτικών πηγών εισοδήματος", "Τεχνική βοήθεια" όπως ορίζεται στο πρόγραμμα για τη γεωργία και την αγροτική ανάπτυξη, το οποίο εγκρίθηκε με την απόφαση Ε(2000) 3105 τελικό και

2. στο Υπουργείο Οικονομικών, διεύθυνση δημοσίου ταμείου, στο Letenska 15, 118 10 Πράγα 1, Δημοκρατία της Τσεχίας, για τα οικονομικά καθήκοντα με τα οποία επιφορτίζεται στο πλαίσιο της υλοποίησης του προγράμματος Sapard για τη Δημοκρατία της Τσεχίας.

Βρυξέλλες, 15 Απριλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 161 της 26.6.1999, σ. 68.

(2) ΕΕ L 253 της 7.10.2000, σ. 5.

(3) ΕΕ L 304 της 21.11.2001, σ. 8.

(4) ΕΕ L 161 της 21.6.1999, σ. 87.

(5) ΕΕ L 342 της 27.12.2001, σ. 1.